Van Beitbrug tot parlement vir genesing in SADeon van der Berg van Beginet wil 2 200 km op ‘n fiets aflê vir versoening in gesinne en gemeenskappe. Foto: Beginet Facebook-blad. Ds. Deon van der Berg spring op 12 Maart manalleen op sy fiets om ŉ 2 200 km-toer van Beitbrug, die grenspos tussen Zimbabwe en Suid-Afrika, tot by die parlement in Kaapstad aan te pak. Hy doen dit om bewusmaking vir versoening en eenheid te help skep. Die stigter en uitvoerende hoof van die bedieningsorganisasie Beginet sê hy kan nie langer net ŉ leunstoelkritikus wees oor die dinge wat verkeerd loop in die land nie. Sy organisasie wil iets daadwerkliks doen om die situasie in die land te verbeter. “Ek weet rekonsiliasie is ŉ gelaaide term in Suid-Afrika, maar ons het ŉ veel groter visie vir die Let’s Reconcile SA-projek, wat die fietstoer insluit, as net versoening oor rassegroepe heen,” sê hy. Charmaine Mahlagaume (middel) en Deon van der Berg van Beginet (regs) kuier by Esté Meyer Jansen in Maroela Media se ateljee om oor die Let’s Reconcile SA-projek te praat. Foto: Verskaf. Volgens Charmaine Mahlagaume, programbestuurder by Beginet, het hulle in gemeenskappe met die mense self gaan gesels oor die konsep van versoening en vergifnis. Dit is hier waar hulle besef het dat daar soveel seer is binne gesinne, families, vriendskappe en huwelike en dat die werklike rekonsiliasie eers hier sal moet begin voordat dit na die res van die land uitgebrei kan word. “Daar is selfs seer binne ons kerke en gemeenskappe, om dan nie eens te praat van tussen kerkverband of oor gemeenskappe heen nie. Rekonsiliasie sal eerstens in ŉ individu se hart moet gebeur en dan sal dit daarna na ŉ groter gemeenskap kan uitkring,” het Mahlagaume gesê. Die fietstoer duur tot 23 Maart en Van der Berg beplan om elke 200 km in dorpe te stop en oor te bly waar hy met gemeenskappe oor genesing en eenheid sal gesels. Op 15 Maart sal Van der Berg saam met ŉ groep fietsryers na die Uniegebou in Pretoria fietstrap en op die middag van 16 Maart sal die span ook ŉ geleentheid by die Sentrale Universiteit van Tegnologie in Bloemfontein aanbied. “Baie mense het al vir ons gesê hierdie is ’n belaglike idee, maar ek sal enige tyd ŉ mal projek soos hierdie aanpak ter wille van eenheid in ons land,” het Mahlagaume gesê. Sy sê hulle wil in elke dorp of stad waar hulle stop, ŉ saadjie oor versoening in elke inwoner se hart plant. Van der Berg sê ŉ daad van versoening kan eenvoudig en prakties wees. “Jy kan net na jou binnekamer gaan en iemand in die naam van die Jesus vergewe vir dit wat hy of sy aan jou verkeerd gedoen het. Dit is ŉ daad van versoening. So word jou hart genees en kan jy verder gaan.”